
	
	RAPORTUL VIZITEI DE MONITORIZARE & EVALUARE




Dată: 15.10.2015
Locație: Jud. Constanța, Spitalul de Pneumoftiziologie “Constantin Anastasatu” Mihăilești
Participanți:
RAA: Fidelie Kalambayi, Andrei Dobre, Iuliana Copil;
UNOPA: Caloian Claudia – voluntar DOT Constanța;
ASPTMR: Dr. Dantes Elena – medic echipa multidisciplinară, Pap Elena – asistent social, Ghiță Monica Luciana – psiholog, 
Obiectivul vizitei: Monitorizarea progresului activităților de îngrijiri ambulatorii  implementate de subrecipienții UNOPA, ASPTMR, CPSS 

Metode: interviuri cu membrii echipei de implementare;
CONCLUZII
Ref. Situația generală județul Constanța
· Se remarcă un trend ascendent în ultimul an în ceea ce priveşte rata îmbolnăvirilor în judeţ. În plus ceea ce diferă faţă de ultimii 20 de ani este faptul că sunt mult mai multe forme extinse ale bolii, pacienţii vin la spital în stadii foarte avansate; aproximativ 50% din pacienţi sunt depistaţi în Unităţile de Primiri Urgenţe (cu toate că sunt contagioşi). 
· D-na Dr. Dantes Elena semnalează o nouă discuție: “Ce se întâmplă cu toţi bolnavii care vin din străinătate sau pleacă în străinătate, contagioşi fiind? Cum se poate realiza ancheta contacților?”. Ar trebui să existe o înţelegere între ţări, guverne privind declanşarea unei anchete acolo unde au lucrat acele persoane în străinătate.
· În Judeţ există 5 dispensare TB (Constantă, Cernavoda, Hârşova, Medgidia, Mangalia). Au fost evaluate aprox. 270 de cazuri şi pacienţi înrolaţi au fost 37 cu 1 septembrie şi 75 cu 1 octombrie.
· Ar fi necesară o campanie de conştientizare pentru pacienţi, despre boală, gravitate, riscuri, transmitere, etc. astfel încât să se asigure protecţia celor din jur. În acest moment bolnavii contagioşi nu folosesc măşti cu toate că intră în contact cu numeroase persoane şi merg în spaţii publice.

Ref. Lucrătorii comunitari
· Toate dispensarele colaborează cu medicii de familie din teritoriu, mai ales acolo unde sunt distanţe foarte mari până la dispensar, cu toate acestea pacienţii merg odată pe săptămână să îşi ridice 3 prize. Pentru pacienţii care nu se pot deplasa la dispensar datorită distanţei prea mari, sunt trimişi spre medicul de familie. Nu întotdeauna însă medicul de familie este interesat să se implice. Pe de altă parte cazurile complicate, non compliante, pozitivi în cultură nu au ce să caute la medicul de familie, să aştepte alături de alţi pacienţi. În plus la cabinetul medicului de familie nu se face DOT.
· Au fost activaţi pentru DOT, asistenţii medicali comunitari care erau deja în reţeaua DSP, dar există şi zone neacoperite.
Ref. Echipa multidisciplinară
· În ceea ce priveşte suportul social şi accesarea unei eventuale pensii, în acest moment legislaţia este restrictivă şi bolnavii de TB nu toţi pot lua pensie. Există mari diferenţe de la un bolnav la altul şi trebuie luate în considerare vechimea în muncă, categoria de boală, comorbiditaţile etc. Totodată trebuie avut în vedere şi faptul că în acest moment comisia cere ca bolnavii să meargă la comisie după ce s-au vindecat, moment în care nu mai este cazul de pensie. Termenul “pensie” nu este unul potrivit ci ar trebui mai degrabă o altă formă de ajutor social pentru bolnavii TB (alocaţie, ajutor, etc.)
· Consilierea, până în prezent, s-a realizat atât faţă în faţă cât şi telefonic. O parte importantă a discuțiilor cu pacienții este reprezentată de prezentarea proiectului, beneficiilor şi procedurilor, pacienţilor eligibili de a fi înrolaţi. Totodată pacienţii cu risc crescut de nonaderență primesc consiliere psihologică prin telefon. Psihologul a abordat până acum în relaţie cu pacientul, teme precum: statusul actual, cum se simte, managementul tratamentului, aşteptările pe care le are de la psiholog, conştiinţa bolii etc.
· Asistentul social face câte o anchetă socială şi acolo unde a întâlnit posibile soluţii a încercat să le rezolve. Una din provocări este situația unui pacient care nu are locuinţă şi la externare nu are unde să meargă.
· În ceea ce priveşte nevoia de training – echipa a susţinut că şi-ar dori un training medical pe teme TB, un training despre construirea alinaței terapeutice.

Ref. Baza de date 
· În ceea ce priveşte baza de date, din cauza numărului mare de pacienţi din judeţ a durat destul de mult evaluarea tuturor. Un alt impediment este şi faptul că se actualizează greu şi există situaţii când există TB extrapulmonar iar în funcţie de tipul formei tratamentul poate să varieze de la 6 la 18 luni – motiv pentru care a fost greu să estimeze durata tratamentului.
· Pentru septembrie vor beneficia de tichete sociale 20 pacienţi din jud. Constanța (din care 16 sunt din Dispensar Constantă)






Dată: 15.10.2015
Locație: Direcția de Sănătate Publică Constanța 
Participanți:
RAA: Fidelie Kalambayi, Andrei Dobre, Iuliana Copil;
CPSS: Iuliana Voicila – Coordonator AMC

Ref. Situația asistenților medicali comunitari și a mediatorilor sanitari
· Discuţia a abordat în prima parte modul în care primăriile pot să angajeze AMC sau mediatori comunitari. În acest moment în judeţ există 13 AMC şi 11 Mediatori dintre care 4 AMC şi 1 mediator sunt din Constanța. În acest moment o primărie poate aduce un AMC doar dacă mai are posturi libere în organigramă. Chiar dacă postul este plătit de către Min. Sănătăţii persoana intră în organigrama primăriei, organigramă care are un număr limitat de posturi, aprobate de către Prefectura de care aparține, în funcţie de mai multe criterii: populaţie, număr, venituri etc.
· Mediatorii se pot angaja dacă au min 8 clase şi au absolvit un curs de mediator.
· O altă sincopa a legii este faptul că deşi aceşti AMC şi mediatori sunt coordonaţi de DSP şi primărie – la concurs DSP-ul nu are niciun temei prin care să fie prezent în comisie. Cu toate că rolul acestor angajaţi este de a media sau oferi servicii medicale, în practică, aceştia fac şi munca asistenţilor sociali sau alte activităţi care nu intra în fişa postului lor.

